CELEX: 
Language: sk
Date: 2018-07-18 00:00:00
Title: VYKONÁVACIE ROZHODNUTIE KOMISIE (EÚ) …/… o prijatí a aktualizácii zoznamu zručností, kompetencií a povolaní európskej klasifikácie na účely automatického priraďovania prostredníctvom spoločnej IT platformy EURES

VYKONÁVACIE ROZHODNUTIE KOMISIE (EÚ) …/…
            
            
               z 18. 7. 2018
            
            
               o prijatí a aktualizácii zoznamu zručností, kompetencií a povolaní európskej klasifikácie na účely automatického priraďovania prostredníctvom spoločnej IT platformy EURES 
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/589 z 13. apríla 2016 o Európskej sieti služieb zamestnanosti (EURES), prístupe pracovníkov k službám v oblasti mobility a o ďalšej integrácii trhov práce a o zmene nariadenia (EÚ) č. 492/2011 a (EÚ) č. 1296/2013
                  1
               , najmä na jeho článok 19 ods. 2,
            
            
               keďže:
            
            
               (1)Nariadením (EÚ) 2016/589 sa zriaďuje spoločná IT platforma na účely priraďovania voľných pracovných miest k žiadostiam o zamestnanie a životopisom (profily uchádzačov o zamestnanie) v Európskej únii a sprístupňuje sa na portáli EURES.
            
            
               (2)S cieľom umožniť priraďovanie voľných pracovných miest k profilom uchádzačov o zamestnanie sa informácie musia vymieňať podľa jednotného systému v zmysle článku 17 nariadenia (EÚ) 2016/589 na základe spoločných technických noriem a formátov.
            
            
               (3)S cieľom uľahčiť výmenu voľných pracovných miest a profilov uchádzačov o zamestnanie a zabezpečiť vysokú kvalitu priraďovania vo všetkých jazykoch a vnútroštátnych kontextoch je potrebné používať na opis povolaní, zručností a kompetencií podrobnú viacjazyčnú terminológiu. Takáto terminológia bude slúžiť ako spoločný referenčný bod pri výmene informácií o uchádzačoch alebo o voľných pracovných miestach v rámci nadnárodného priraďovania pracovných miest a zabezpečí, aby sa zmysel informácií zachoval.
            
            
               (4)V článku 19 nariadenia (EÚ) 2016/589 sa preto stanovuje používanie európskej klasifikácie s cieľom dosiahnuť úroveň interoperability, ktorá je potrebná na zabezpečenie vysokej kvality priraďovania prostredníctvom spoločnej IT platformy.
            
            
               (5)Na tento účel Komisia pri vypracovaní Európskej klasifikácie zručností, kompetencií, kvalifikácií a povolaní (ESCO) úzko spolupracovala s členskými štátmi a zainteresovanými stranami. Zriadila pracovnú skupinu členských štátov pre ESCO s cieľom zabezpečiť úzku spoluprácu s členskými štátmi. Zriadila aj Výbor pre správu ESCO, ktorý poskytuje technické poradenstvo v oblasti riadenia, aktualizácie, implementácie a zabezpečenia kvality ESCO. Zainteresované strany taktiež prostredníctvom referenčných skupín a online konzultácií prispeli k rozvoju ESCO.
            
            
               (6)Komisia uskutočnila konzultácie s pracovnou skupinou členských štátov pre ESCO o klasifikácii ESCO a o jej prekladoch pred rozhodnutím o uverejnení prvej verzie ESCO vo všetkých úradných jazykoch Európskej únie 28. júla 2017.
            
            
               (7)Viacjazyčné zoznamy zručností, kompetencií a povolaní prvej verzie ESCO by sa preto mali prijať ako európska klasifikácia v zmysle článku 19 nariadenia (EÚ) 2016/589.
            
            
               (8)V súlade s minimálnou požiadavkou by tieto zoznamy mali v prípade každého povolania, každej zručnosti alebo kompetencie obsahovať aspoň jeden termín v každom úradnom jazyku Európskej únie, jedinečný identifikátor (URI), opis a, pokiaľ ide o povolania, krížový odkaz na poslednú verziu Medzinárodnej štandardnej klasifikácie povolaní (ISCO).
            
            
               (9)Hoci európska klasifikácia musí poskytovať stabilný referenčný bod na účely viacjazyčného online priraďovania pre EURES a prípadne aj iné pracovné platformy, vývoj na trhu práce, v terminológii a v oblasti technológie priraďovania si bude vyžadovať pravidelnú aktualizáciu. Postup prijímania aktualizovanej verzie európskej klasifikácie bude založený na dobrej spolupráci medzi Komisiou a členskými štátmi. 
            
            
               (10)Opatrenia stanovené v tomto rozhodnutí sú v súlade so stanoviskom výboru EURES,
            
            
               PRIJALA TOTO ROZHODNUTIE: 
            
         
         
            
               Článok 1
               Predmet úpravy, rozsah pôsobnosti a vymedzenie pojmov
            
            
               1.Týmto rozhodnutím sa zostavuje zoznam zručností, kompetencií a povolaní v rámci európskej klasifikácie, ktorý sa má používať na prevádzku spoločnej IT platformy EURES, ako sa stanovuje v článku 19 nariadenia (EÚ) 2016/589, a stanovujú sa postupy aktualizácie a revízie tohto zoznamu.
            
            
               2.Na účely tohto rozhodnutia sa uplatňuje toto vymedzenie pojmov:
            
            
               a)„Zručnosti a kompetencie“ zahŕňajú:
            
            
               1.„vedomosti“ sú výsledok osvojovania si informácií prostredníctvom učenia a výsledkom je súbor faktov, zásad, teórií a postupov, ktoré súvisia s oblasťou práce alebo odborom štúdia,
            
            
               2.„zručnosti“ sú schopnosti uplatňovať vedomosti a využívať know-how na plnenie úloh a riešenie problémov,
            
            
               3.„kompetencie“ sú preukázaná spôsobilosť použiť vedomosti, zručnosti a osobné, sociálne a/alebo metodologické schopnosti v pracovných alebo študijných situáciách a v odbornom a osobnom rozvoji.
            
            
               b)„povolanie“ je zoskupenie pracovných miest, ktoré zahŕňajú podobné úlohy a ktoré si vyžadujú podobný súbor zručností, pričom „pracovné miesto“ je súbor úloh a povinností, ktoré vykonáva jedna osoba v špecifickom pracovnom kontexte;
            
            
               c)„zoznam“ je výpočet jedinečných identifikátorov, ktoré zastupujú povolania alebo zručnosti a kompetencie, doplnený metaúdajmi;
            
            
               d)„menšie opravy“ sú úpravy prijatých zoznamov zručností, kompetencií a povolaní európskej klasifikácie s cieľom opraviť chyby v preklade alebo pravopise a iné zjavné chyby, ktoré nemenia štruktúru klasifikácie ani význam termínov alebo iného obsahu;
            
            
               e)„platforma služieb ESCO“ je webová stránka, na ktorej Komisia zverejňuje európsku klasifikáciu zručností, kompetencií, kvalifikácií a povolaní, a ktorá je verejne prístupná
                  2
               . 
            
            
               Článok 2
               Zostavenie zoznamu
            
            
            
               Zoznam zručností, kompetencií a povolaní európskej klasifikácie, ako sa uvádza v článku 19 ods. 2 nariadenia (EÚ) 2016/589 pozostáva z: 
            
            
               a)povolaní uverejnených 28. júla 2017 na platforme služieb ESCO ako súčasť Európskej klasifikácie zručností, kompetencií, kvalifikácií a povolaní. 
            
            
               b)Zručnosti a kompetencie uverejnené 28. júla 2017 na platforme služieb ESCO v rámci Európskej klasifikácie zručností, kompetencií, kvalifikácií a povolaní.
            
            
               Článok 3
               Aktualizácia zoznamu
            
            
               1.S cieľom zohľadniť zmeny na trhu práce, vo vzdelávaní a odbornej príprave alebo v terminológii Komisia spolu s členskými štátmi pravidelne preskúmava potrebu aktualizácie zoznamu zručností, kompetencií a povolaní európskej klasifikácie, ktorá sa má použiť na prevádzku portálu EURES.
            
            
               2.Pred tým, ako Komisia navrhne prijať aktualizovanú verziu zoznamu povolaní a zručností a kompetencií európskej klasifikácie uvedených v článku 2 zmenou alebo nahradením tohto rozhodnutia, uskutoční konzultácie s koordinačnou skupinou pre EURES uvedenou v článku 14 nariadenia (EÚ) 2016/589 a s pracovnou skupinou členských štátov pre ESCO.
            
            
               3.Menšie opravy v zoznamoch sa nepovažujú za prijatie nových aktualizovaných verzií klasifikácie. Komisia však o každej takejto menšej oprave informuje členské štáty prostredníctvom koordinačnej skupiny pre EURES a pracovnej skupiny členských štátov pre ESCO v dostatočnom predstihu, a to najneskôr 30 dní pred jej uskutočnením.
            
         
         
            
               Článok 4
               Uverejnenie zoznamu
            
            
               1.Európsky úrad pre koordináciu siete EURES zabezpečuje, aby bol zoznam povolaní a zručností a kompetencií európskej klasifikácie a každá jeho aktualizovaná verzia k dispozícii online v rámci platformy služieb ESCO.
            
            
               2.Európsky úrad pre koordináciu siete EURES tiež sprístupní zoznam členským štátom vo formáte, ktorý členským štátom uľahčuje vytvorenie a aktualizáciu inventára podľa článku 19 ods. 3 nariadenia (EÚ) 2016/589. 
            
            
               Článok 5
               Nadobudnutie účinnosti
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               V Bruseli 18. 7. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 107, 22.4.2016, s. 1.
               
               
                  
                     (2)
                  
                        
                  
                     http://ec.europa.eu/esco